เอสวีไอซื้อบริษัทยุโรปปีหน้า
วาดฝันเทกสำเร็จรายได้พุ่งเท่าตัวจ่อเปิดซื้อหุ้นคืนรอบ2เก็บของถูก
4 ก.ย. 2555

วาดฝันเทกสำเร็จรายได้พุ่งเท่าตัวจ่อเปิดซื้อหุ้นคืนรอบ2เก็บของถูก
เอสวีไอ พลาดโอกาสช็อปของถูกในยุโรปปีนี้ ส่วนลดถึง 70% ขอแก้มือปีหน้า เห็นซื้อกิจการราคาถูกลง 50% ดันรายได้เติบโตเท่าตัว 
นายพงษ์ศักดิ์ โล่ห์ทองคำ ประธานเจ้าหน้าที่บริหาร บริษัท เอสวีไอ (SVI) เปิดเผยว่า ผลจากวิกฤตยุโรปทำให้เกิดโอกาสในการซื้อกิจการโดยราคาสินทรัพย์ลดลงถึง 70% แต่ขณะนั้นบริษัทไม่พร้อมทางด้านการเงิน เพราะต้องใช้เงินทุนในการซื้อเครื่องจักรใหม่เพื่อฟื้นฟูโรงงานหลังประสบภัยน้ำท่วม 
ขณะนี้บริษัทต้องรอเงินชดเชยจากประกัน คาดว่าจะเข้ามาในครึ่งหลังปีนี้ประมาณ 300-400 ล้านบาท หลังจากนั้นค่อยดำเนินการซื้อกิจการ ซึ่งขณะนี้พบว่าราคาสินทรัพย์ขยับขึ้นมาบ้าง แต่ยังมีส่วนลด 50% 
“เสียดายโอกาสในการซื้อกิจการราคาถูกเข้ามาในจังหวะที่บริษัทไม่พร้อม ปีนี้คงเกิดขึ้นไม่ทัน เพราะบริษัทต้องรอสะสางเรื่องเงินประกันจากน้ำท่วมก่อน ทำให้พลาดการซื้อกิจการในราคาถูก ซึ่งมีส่วนลดสูงถึง 70%” นายพงษ์ศักดิ์ กล่าว
นายพงษ์ศักดิ์ ยอมรับว่า หากดีลซื้อกิจการสำเร็จในปีหน้าจะมีส่วนผลักดันให้รายได้ของบริษัทจะเติบโตเท่าตัวจากปีนี้ แต่หากไม่มีคงจะโตในระดับปกติในอัตราไม่น้อยกว่า 25% จากปีนี้ ซึ่งเพิ่งฟื้นตัวจากน้ำท่วม 
ปีนี้คาดว่าจะมียอดขายประมาณ 270 ล้านเหรียญสหรัฐ และมีโอกาสจะไปถึงระดับ 280 ล้านเหรียญสหรัฐ ถือว่าใกล้เคียงกับปี 2554 ทั้งนี้ขึ้นอยู่กับไตรมาส 4 นี้ เพราะเป็นช่วงวงจรธุรกิจขาขึ้น
ปัจจุบันบริษัทดำเนินกำลังการผลิตระดับ 80% และคาดว่าจะกลับมาเต็มกำลังการผลิตได้ในช่วงไตรมาสแรกของปีหน้า โดยอยู่ระหว่างจัดซื้อเครื่องจักรเพิ่มในช่วงครึ่งหลังนี้ คาดว่าใช้งบประมาณ 164 ล้านบาท รวมแล้วทั้งปีใช้งบทั้งหมด 550 ล้านบาท เพราะต้องใช้กู้สถานการณ์น้ำท่วม และปีหน้าจะลดลงเหลือ 300 ล้านบาท 
สำหรับเงินปันผลนั้นขณะนี้ยังไม่สามารถจ่ายได้ เพราะยังมีผลขาดทุนสะสม แต่คาดว่าน่าจะสามารถล้างขาดทุนได้ภายในสิ้นปีนี้ หลังจากนั้นจะมีการจ่ายเงินปันผลหรือไม่ขึ้นอยู่กับการพิจารณาของคณะกรรมการ ขณะเดียวกันบริษัทยังมีความสนใจจะจัดโครงการซื้อหุ้นคืนโครงการ 2 หลังจากจบโครงการ 1 เมื่อช่วงต้นปี 
“หากมีโอกาสบริษัทคงจะซื้อหุ้นคืนอีกรอบ เพราะราคาหุ้นในกระดานถูกเกินไป ทั้งที่เป็นธุรกิจที่ดีมีความมั่นคง แต่ขึ้นอยู่กับการพิจารณาของคณะกรรมการ และรอให้บริษัทสะสางเรื่องเงินประกันให้แล้วเสร็จก่อน” นายพงษ์ศักดิ์ กล่าว
ด้านนักวิเคราะห์บริษัทหลักทรัพย์ (บล.) ยูโอบีเคย์เฮียน แนะนำซื้อหุ้น SVI โดยให้ราคาที่เหมาะสมหุ้นละ 4 บาท คาดว่าผลการดำเนินงานจะแข็งแกร่งในครึ่งปีหลังด้วยปัญหาห่วงโซ่การผลิตคลี่คลาย กำลังการผลิตที่เพิ่มขึ้นทำให้มีเงินสดและงบดุลที่แข็งแกร่งขึ้น และจะสามารถเดินเครื่องปกติได้ในไตรมาส 3 ปีนี้